Egyptin sisäinen lento pakotettiin aamulla lentämään Kyprokselle.

Tänä aamuna alkanut kaappaustilanne on ohi. Egyptistä kaapattu lentokone laskeutui Larnakaan Kyprokselle yhdeksän aikoihin aamulla. Noin varttia vaille kolme iltapäivällä kaappari antautui.

Koneen väitetyn räjähdevyön avulla kaapannut mies käveli ulos kädet ilmassa. Hieman tätä ennen koneesta oli juossut useita ihmisiä ulos ja yksi henkilö oli paennut pudottautumalla ohjaamon ikkunasta ulos.

Panttivankitilanne sujui suhteellisen rauhallisesti koko tapahtuman ajan. Kaappaaja päästi koneesta pian sen laskeutumisen jälkeen kymmeniä ihmisiä ja sen jälkeen heitä vapautettiin muutamia kerrallaan. Egyptiläisviranomaisten mukaan koneessa oli puolen päivän jälkeen enää seitsemän ihmistä, joista kolme oli matkustajia. Tiedot koneessa olevien ihmisten määrästä olivat kuitenkin ristiriitaisia, kuten myös tiedot siitä, kuinka paljon koneessa oli alun perin ihmisiä.

Kaappauksessa ei tiettävästi aiheutunut henkilövahinkoja. Tässä vaiheessa on yhä epäselvää, oliko räjähdevyö aito.

Yksi henkilö pakeni ennen puolta kolmea koneesta pudottautumalla ohjaamon ikkunan kautta. KUVAKAAPPAUS VIDEOLTA

Kyproksen presidentin Nicos Anastasiadesin mukaan kaappaus ei liity terrorismiin. Tietoja asiasta ei ole vahvistettu, mutta ilmeisesti kyseessä ovat kaappaajan henkilökohtaiset ongelmat.

Kyproksen ulkoministeriö twiittasi, että kaappari on nimeltään Seif Eldin Mustafa antamatta lisätietoja. Joidenkin mediatietojen mukaan kaappari olisi vaatinut Egyptissä istuvien naisvankien vapauttamista, mutta viranomaiset eivät ole vahvistaneet asiaa.

Egyptin siviili-ilmailuministeri Sherif Fathyn mukaan kaappaajalla ei ollut asetta, eikä räjähdevyön aitoutta ole pystytty varmistamaan. Matkustajien turvallisuus oli kuitenkin etusijalla ja miehen uhkaukset otettiin vakavasti.

Professori kiisti: en ole kaappaaja

Tapauksen tiedottaminen oli alusta asti epäselvää, kun egyptiläiset ja kyproslaiset viranomaislähteet ovat kertoneet ristiriitaisia tietoja.

Alun perin egyptiläislähteet kertoivat, että kaappari olisi mies nimeltä Ibrahim Abd el-Tawwab Samaha, eläinlääketieteen professori Alexandrian yliopistossa. Mies itse kuitenkin kiisti väitteen myöhemmin: hän oli yksi matkustajista, joka päästettiin vapaaksi.

Iäkkään näköisestä " kaapparista " kiersi mediassa myös kuva, mutta sen aitoutta ei ole vahvistettu.

Aiemmin Kyproksen yleisradioyhtiö CyBC kertoi, että kaappaajalla on Kyproksella paikallinen ex-vaimo, jonka kanssa hän haluaa puhua. Al-Jazeera kertoo, että naista ollaan kuljettamassa paikalle. Mediatietojen mukaan mies olisi vaatinut poliittista turvapaikkaa Kyprpkselta. Hän on antanut viranomaisille useampisivuisen kirjeen, joka on mahdollisesti osoitettu ex-vaimolle. Väitteitä ei ole vahvistettu.

Aina liittyy nainen

Egyptiläisministeri Fathy sanoi iltapäivällä tiedotustilaisuudessa, että mitään konkreettisia vaatimuksia ei ole esitetty.

Kyproksen presidentiltä Anastasiadesilta kysyttiin lehdistötilaisuudessa, liittyykö tapaukseen nainen.

- Kaikkeen liittyy aina nainen, Anastasiades sanoi CyBC:lle.

Egyptin siviili-ilmailuvirasto kertoi, että lentäjä Omar al-Gammal oli kertonut, että häntä uhattiin pommilla. Kyproksen ulkoministeriö ei ole voinut vahvistaa tietoa räjähteistä.

EgyptAirin lennon MS181:n oli tarkoitus lentää vain parinsadan kilometrin matka maan sisäisellä lenolla Alexandriasta Kairoon. Kone kuitenkin kaapattiin ja pakotettiin Kyprokselle.

Kone laskeutui Larnakaan kello 8.50. Kyproksen poliisin mukaan kaappaus tuli lennonjohdon tietoon kello 8.30.

Egyptin siviili-ilmailuviranomaisten mukaan koneessa oli 81 matkustajaa, joista kahdeksan oli yhdysvaltalaisia, neljä hollantilaisia, neljä brittejä ja yksi ranskalainen. Egyptairin mukaan matkustajia oli 55. Tietojen ristiriitaisuuden syy ei ole tiedossa.

Larnakan lentokenttä on toistaiseksi suljettu. Laskeutuvat lennot on ohjattu Paphoksen kentälle.

Iltalehti.fi seuraa tilannetta.

Matkustajia kuljetettiin pois bussilla. AP